ส่วนที่ 1

ข้อมูลสรุป (Executive Summary)

บริษัท อาร์ ซี แอล จำกัด จัดตั้งขึ้นเมื่อปี 2523
ประกอบธุรกิจการขนส่งตู้คอนเทนเนอร์ทางทะเลภายในภูมิภาคเอเชียเหนือ เอเชียกลาง เอเชียใต้
เอเชียตะวันตก และออสเตรเลีย
โดยให้บริการขนส่งในเส้นทางระหว่างเมืองท่าหลักที่เป็นศูนย์กลางการขนถ่ายสินค้ากับเมืองท่าย่อยทั้งต้นทางและปลายทางที่อยู่ในละแวกใกล้เคียง
โดยมีตารางกำหนดวันและเวลาเข้าออกของเรือที่แน่นอน
ในฐานะผู้ประกอบการขนส่งทางเรือรายใหญ่แบบประจำเส้นทางในระหว่างเมืองท่าหลักกับเมืองท่าย่อยในภูมิภาค
ทางกลุ่มฯ
ต้องเผชิญความเสี่ยงบางประการที่เกี่ยวข้องโดยตรงกับการดำเนินธุรกิจในตลาดการค้าของตน
โปรดอ่านรายละเอียดในหัวข้อปัจจัยความเสี่ยง

เมื่อปี 2531 บริษัทฯ ได้เข้าจดทะเบียนเป็นสมาชิกของตลาดหลักทรัพย์แห่งประเทศไทย
และแปลงสภาพเป็นบริษัทมหาชนในปี 2536 ตามประกาศของตลาดหลักทรัพย์แห่งประเทศไทย
ปัจจุบันบริษัทฯ มีการลงทุนในบริษัทย่อย บริษัทร่วมและบริษัทที่เกี่ยวข้องที่ตั้งอยู่ตามเมืองท่าต่างๆ
ตามโครงสร้างของกลุ่มบริษัทฯ รวมทั้งสิ้น 24 บริษัท

ในช่วงต้นของปี 2549
อัตราค่าระวางในตลาดเคลื่อนไหวอย่างเชื่องช้าไปในทิศทางที่ปรับลดลงเนื่องจากเจ้าของเรือส่วนใหญ่กังวลเกินเหตุว่าเรือใหม่ที่เพิ่มเป็นจำนวนมาก
โดยเฉพาะเรือคอนเทนเนอร์ขนาดใหญ่จะสร้างกำลังลำเลียงส่วนเกินในธุรกิจนี้

แนวโน้มนี้ยังคงไม่เปลี่ยนแปลงในช่วง 6 เดือนแรกของปี อย่างไรก็ดี ในช่วงไตรมาสที่สาม
อัตราค่าระวางเริ่มปรับตัวสูงขึ้นจากปริมาณสินค้าที่ขนส่งเพิ่มขึ้นกว่าที่คาดการณ์ไว้
ความเคลื่อนไหวในทางบวกเกิดจากอัตราดอกเบี้ยในสกุลเงินเหรียญสหรัฐฯ และเงินเยนปรับลดลง
ซึ่งมีผลกระทบต่ออัตราดอกเบี้ยทั่วโลกที่ลดลงโดยธนาคารที่ใช้เงินสกุลเหล่านี้

แรงกระตุ้นนี้ทำให้ชาวอเมริกันและยุโรปมีกำลังซื้อสินค้าจากสาธารณรัฐประชาชนจีน
อินเดียและเอเชียตะวันออกเฉียงใต้เพิ่มขึ้น กลุ่มฯ
ย่อมได้รับผลประโยชน์จากอัตราค่าระวางที่สูงขึ้นตลอดจนปริมาณสินค้าที่ขนส่งเพิ่มขึ้นด้วย

นอกเหนือจากการปรับกำลังลำเลียงโดยใช้เรือขนาดใหญ่ขึ้นในเส้นทางหลักที่กลุ่มฯ ให้บริการแล้ว
กลุ่มฯ ยังได้ขยายเครือข่ายบริการไปยังท่าเรือในตะวันออกกลาง ทั้งนี้ กลุ่มฯ
สามารถปรับปรุงผลการดำเนินงานและความสามารถในการทำกำไรอย่างค่อยเป็นค่อยไปในเส้นทางใหม่นี้

ภาวะเศรษฐกิจของโลกที่กำลังเฟื่องฟูจะเป็นจักรกลสำคัญของความสำเร็จ
ความสามารถในการเพิ่มรายได้ขึ้นอยู่กับการใช้ระบบเทคโนโลยีสารสนเทศที่เหนือกว่า
ซึ่งช่วยให้กลุ่มฯ
สามารถเลือกจับคู่แหล่งสินค้าที่เหมาะสมที่สุดเพื่อเติมเต็มระวางเรือในทุกเส้นทางทั้งเที่ยวไปและกลับ

ราคาน้ำมันที่สูงยังคงเป็นปัจจัยหลักของต้นทุนการดำเนินงานที่สูงขึ้นในขณะที่ความสามารถในการทำกำไรลดระดับลง

ในขณะเดียวกัน กลุ่มฯ ได้ปรับปรุงงานปฏิบัติการและงานบริหารจัดการในทุกๆ ด้าน กลุ่มฯ
เดินหน้าพัฒนาเทคโนโลยีสารสนเทศไปสู่ระบบที่ทันสมัยที่สุดเพื่อยกระดับประสิทธิภาพงานด้านปฏิบัติการและการตลาดในอนาคต
นอกจากนี้ ในการปรับปรุงการดำเนินงาน กลุ่มฯ
สามารถลดค่าใช้จ่ายโดยการตั้งบริษัทร่วมทุนในประเทศเกาหลีและอินโดนีเซีย

จากปัจจัยดังกล่าวข้างต้น ผลประกอบการของกลุ่มฯ
เป็นที่น่าพอใจและดีกว่าสายการเดินเรืออื่นอีกหลายสายในภูมิภาคที่ประกอบธุรกิจเดียวกัน

ผลประกอบการของบริษัทฯ และบริษัทย่อย ประจำปีสิ้นสุด 31 ธันวาคม 2549
ก่อนรายการอัตราแลกเปลี่ยนและรายการโอนกลับรายการด้อยค่าของอาคาร มีกำไรสุทธิ 2,401
ล้านบาทลดลงร้อยละ 50 เมื่อเปรียบเทียบกับปีสิ้นสุดเดียวกันของปี 2548 ซึ่งมีกำไรสุทธิ 4,794
ล้านบาท อนึ่ง บริษัทฯ มีผลกำไรจากอัตราแลกเปลี่ยนในปี 2549 จำนวน 471.2 ล้านบาท
เมื่อเทียบกับปี 2548 ที่มีผลขาดทุนจากอัตราแลกเปลี่ยนจำนวน 41.2 ล้านบาท

ผลกำไรสุทธิรวมของบริษัทฯ
และบริษัทย่อยภายหลังผลต่างจากอัตราแลกเปลี่ยนและรายการโอนกลับรายการด้อยค่าของอาคาร
สำหรับปี 2549 มีจำนวน 3,073 ล้านบาท ลดลงร้อยละ 36 เมื่อเปรียบเทียบกับปี 2548

คณะกรรมการบริษัทฯ ได้มีมติในการประชุมครั้งที่ 7/2549 เมื่อวันที่ 10 สิงหาคม 2549
อนุมัติจ่ายเงินปันผลระหว่างกาลสำหรับผลการดำเนินงานครึ่งปีแรกสิ้นสุด 30 มิถุนายน 2549
ในอัตราหุ้นละ 0.50 บาท สำหรับหุ้นสามัญจำนวน 663,000,000 หุ้น และมีมติในการประชุมครั้งที่
2/2550 เมื่อวันที่ 21 มีนาคม 2550 อนุมัติจ่ายเงินปันผลเพิ่มเติมในอัตราหุ้นละ 1.00 บาท
สำหรับหุ้นสามัญจำนวน 663,000,000 หุ้น รวมเป็นเงินปันผลจ่ายสำหรับผลประกอบการปี 2550
ในอัตราหุ้นละ 1.50 บาท เป็นเงินทั้งสิ้น 994.50 ล้านบาท โดยจ่ายจากกำไรสุทธิของบริษัทฯ
จากกิจกรรมที่ได้รับการส่งเสริมการลงทุนและจากกิจกรรมที่ได้รับยกเว้นภาษีเงินได้ทั้งจำนวน
โดยจะเสนอที่ประชุมผู้ถือหุ้นพิจารณาอนุมัติต่อไป

ในส่วนของการลงทุนในบริษัทย่อยเพื่อการขยายธุรกิจนั้น บริษัท อาร์ ซี แอล ฟีดเดอร์ พีทีอี จำกัด
ซึ่งเป็นบริษัทย่อยในสิงคโปร์ที่บริษัทฯ ถือหุ้นร้อยละ 100 ได้ลงทุนใน อาร์ ซี แอล (เกาหลี) จำกัด
เพื่อดำเนินกิจกรรมขนส่งสินค้าทางทะเล ประกอบด้วยกิจกรรมตัวแทนเรือ NVOCC
และการจัดส่งสินค้า และลงทุนในบริษัท พีที เดราห์ อินดาห์ ชิปปิ้ง เพื่อดำเนินกิจกรรมตัวแทนเรือ
เจ้าของเรือ และการเดินเรือ

นอกจากนั้น บริษัท อาร์ ซี แอล ฟีดเดอร์ พีทีอี จำกัด ได้เพิ่มสัดส่วนการลงทุนใน อาร์ ซี แอล
(ออสเตรเลีย) พีทีวาย จำกัด มีผลให้บริษัทย่อยของกลุ่มฯ มีสัดส่วนการลงทุนร้อยละ100
และควบคุมการดำเนินงานบริษัทนี้อย่างมีประสิทธิผล

ส่วนในสาธารณรัฐประชาชนจีน บริษัท ริจิแนล คอนเทนเนอร์ ไลนส์ ชิปปิ้ง จำกัด
ได้เพิ่มทุนจดทะเบียนเพื่อปฏิบัติตามกฎระเบียบของรัฐบาลจีนในการจัดตั้งสาขาที่เมืองนิงโบเพื่อขยายตลาด
ปัจจุบันบริษัทย่อยดังกล่าวมีสำนักงานใหญ่ที่เซี่ยงไฮ้ และมีสำนักงานสาขา 6 แห่งที่ ซิงเต่า เทียนจิน
เซียะเมิน กวางโจว เซินเจิ้น และนิงโบ

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)